Károly Róbert rendes király volt
Bivalyerõs számszeríjjal is lõhettek, akik a hétvégén Ópusztaszeren a magyar történelem egyik kevéssé ismert, de dicsõséges korszakával ismerkedtek. A jelmezes szereplõk között volt egy igazi pálos szerzetes is.
Károly Róbert rendes király volt – ez lehetett a benyomása az elsõ percektõl kezdve az Ópusztaszeri Nemzeti Történeti Emlékpark látogatóinak szombaton az Anjou-napokon. Az uralkodó nem késett, feleségével együtt pontosan 11-kor már a kapunál állt. Miután a kíséret és a közönség is megérkezett, bevonult a parkba, a kikiáltó levezényelte a fogadási ceremóniát, bemutatva a program résztvevõit. A park titkárságvezetõje, Fekete Adrienn a program elején udvarhölgy volt, késõbb viszont királylány. A szegedi Pavane együttes mellett eljött a Beste zenekar, a visegrádi Szent György Lovagrend páncélos katonákat és apródokat hozott, egészen aprókat is. Voltak gólyalábasok, vándormuzsikusok, mesteremberek. A látogatók lovagkori kardvívást láthattak, de lehetett nyilazni visszacsapó, angol és számszeríjjal, lándzsát vetni – és enni, inni is. A faragott cégtáblájú büfében sült, grillezett húsokat lehetett kapni. A szerencsések beöltözhettek korhû ruhába, és együtt étkezhettek a királlyal. A királyné gyönyörû karamellszínû, világos szemû lova az ópusztaszeri akhal méneshez tartozik. Ezek a lovak egészen közel állnak genetikailag azokhoz, amelyeken a honfoglalók bejöttek a Kárpát-medencébe.
Egyetlen ember volt a szereplõk között, akin nem jelmez volt az öltözet: Balla Barnabás atya Petõfiszállásról érkezett. – Árvíz sújtotta települések gyerekeit nyaraltatja a rendünk, és a park vendégül látta õket, ezért jöttem el segíteni, erre a szereplésre csúnya szóval tényleg azt lehet mondani, hogy barter – mondta mosolyogva a fehér barát, mielõtt fogadta a királyt. Aki a valóságban 1318-ban tényleg járt a szeri monostorban, ahogyan ezt egy oklevél is bizonyítja. Ez a dokumentum adta az ötletet a szervezõknek ahhoz, hogy a honfoglalással, az Árpád-korral, illetve a néprajzzal foglalkozó rendezvények után a magyar történelemnek egy kevéssé ismert, de dicsõséges korszakát is megidézzék két napon át.
Ópusztaszer történelem